Računsko sodišče Republike Slovenije 	T: 01 478 58 00
[image: Logotip računskega sodišča]Slovenska cesta 50, 1000 Ljubljana		E: sloaud@rs-rs.si
	www.rs-rs.si


Povzetek revizijskega poročila 
Zagotavljanje doseganja ciljev javnih razpisov 
za izbor večletnih kulturnih projektov in javnih kulturnih programov na področju umetnosti
Računsko sodišče je izvedlo revizijo Ministrstva za kulturo (v nadaljevanju: ministrstvo) pri zagotavljanju doseganja ciljev javnih razpisov za izbor večletnih kulturnih projektov in javnih kulturnih programov na področju umetnosti v obdobju od leta 2021 do leta 2025.
Računsko sodišče je podalo mnenje, da je bilo v obdobju od leta 2021 do leta 2025 poslovanje ministrstva pri zagotavljanju doseganja ciljev javnih razpisov za izbor večletnih kulturnih projektov in javnih kulturnih programov na področju umetnosti neučinkovito. Računsko sodišče je ugotovilo, da je ministrstvo le delno ustrezno določilo cilje obravnavanih javnih razpisov, razpisne pogoje in kriterije za izbor programov in projektov, da ni vzpostavilo primernih mehanizmov za naknadno evalvacijo doseganja ciljev javnih razpisov in da ni spremljalo doseganja ciljev javnih razpisov, spremljanje izvajanja sofinanciranih programov oziroma projektov pa je bilo pomanjkljivo.
Ministrstvo je pri obeh obravnavanih javnih razpisih kot cilj javnega razpisa določilo povečanje dostopnosti do kakovostnih javnih kulturnih dobrin in s tem sledilo prednostnim ciljem nacionalnega programa za kulturo za obdobje 2022–2029. Ministrstvo je v enem javnem razpisu kot cilj določilo tudi maksimalno število programov, ki jih bo sofinanciralo, kar ni ustrezno in odstopa od osnovnega namena dodeljevanja javnih sredstev z javnim razpisom. Ministrstvo je v obeh javnih razpisih med razpisnimi pogoji in kriteriji določilo tudi takšne, ki se po vsebini nanašajo na cilj javnih razpisov. Pri tem je računsko sodišče ugotovilo več pomanjkljivosti, na primer, da ministrstvo ni jasno določilo pogoja, da prijavitelj zagotavlja dostopnost programa oziroma projekta javnosti, prav tako ni jasno določen kriterij, ki se nanaša na dostopnost programa oziroma projekta javnosti. Transparentnost ocenjevanja vlog ni bila zagotovljena v zadostni meri, saj razen za eno področje umetnosti v dokumentih ministrstva ni razvidno, ali in na kakšen način so člani strokovne komisije posamezne ocene med seboj usklajevali, in ni razvidno točkovanje posameznega člana. Ministrstvo tudi ni dovolj jasno določilo vseh razpisnih kriterijev, posledično je pri ocenjevanju prva komisija upoštevala drugačne dejavnike pri istih kriterijih kot druga komisija, ki je zaradi pritožb prijaviteljev ponovno ocenjevala iste vloge. Poleg tega ministrstvo ni uredilo načina, po katerem posamezen član komisije izkaže svojo oceno, in načina določitve skupne ocene posameznega programa oziroma načina usklajevanja ocen med člani komisije.
Ministrstvo ni opredelilo osnovnih izhodišč, da bi lahko ugotovilo, ali je doseglo cilje javnih razpisov ali ne. Ministrstvo je pri obeh javnih razpisih cilj javnega razpisa, ki je povečanje dostopnosti do kakovostnih javnih kulturnih dobrin, določilo na splošni ravni in ne na način, da bi bilo omogočeno ugotavljanje doseganja cilja javnega razpisa. Ministrstvo ni opredelilo kazalnikov, na podlagi katerih bi lahko merilo in ocenjevalo doseganje cilja javnega razpisa, določeni podatki, vezani na dostopnost, so predvideni le na ravni posameznih programov oziroma projektov.
Ministrstvo je pri obeh javnih razpisih v pogodbah o sofinanciranju določilo kazalnike oziroma kriterije za spremljanje uresničevanja ciljev in namena pogodbe, vendar pa jim ni določilo načrtovanih oziroma ciljnih vrednosti. Med njimi je le pri enem javnem razpisu tudi kazalnik stopnja dostopnosti, za katerega pa ministrstvo ni opredelilo, kaj pomeni in na podlagi katerih podatkov ta kazalnik spremlja, pri drugem javnem razpisu pa med pogodbenimi kazalniki ni nobenega kazalnika, vezanega na dostopnost projekta javnosti. Ministrstvo je v pogodbah o sofinanciranju zavezalo izvajalce k poročanju med letom in tudi letno o izvedbi programa oziroma projekta. Svoje zahteve je vključilo v obrazce za finančno in za vsebinsko poročanje. Računsko sodišče je ugotovilo več pomanjkljivosti v zvezi z obrazci za poročanje, in sicer ni bilo na vseh področjih umetnosti predvideno poročanje o realizaciji pogodbenega zneska po vrstah stroškov, čeprav je bilo to načrtovano v vlogi in tudi vključeno v pogodbo o sofinanciranju. Poleg tega načrtovana in realizirana struktura stroškov nista vedno primerljivi, kar otežuje ugotavljanje finančne realizacije. Ministrstvo z obrazci za poročanje tudi ni zagotovilo zadostne preglednosti za ustrezno spremljanje vsebinske realizacije posameznega programa oziroma projekta in od izvajalcev ni vedno pridobilo pojasnil o razlogih za odstopanja realizacije od načrta. V internih aktih ministrstvo ni opredelilo, v katerih primerih bi morala strokovna komisija podati svoje stališče glede sprejemljivosti odstopanja realizacije od načrtovanih kulturnih programov oziroma projektov.
Ministrstvo v vseh primerih obravnavanih izvajalcev ni preverjalo, ali so pravočasno dostavljali zahtevana letna poročila in ali so bila popolna in vsebinsko ustrezna. Ministrstvo izvajalcev ni pozvalo k dopolnitvi oziroma je to v nekaj primerih storilo šele med izvajanjem revizije. Pri nobenem obravnavanem javnem razpisu ni mogoče potrditi, ali je ministrstvo v okviru poročanja preverjalo doseganje načrtovanih vrednosti kazalnikov iz vlog in dopolnitev programov oziroma projektov in ugotavljalo morebitna odstopanja, ker iz dokumentacije opravljene preveritve niso razvidne. Ministrstvo v vseh primerih tudi ni izkazalo izvedenih preveritev ustreznosti zahtevkov za izplačilo, ki so jih predložili izvajalci, in s tem namenske porabe sredstev. Zahtevke za izplačilo je v nekaj primerih potrdilo, čeprav niso bili popolni. V nekaj primerih iz predloženih računov ni bilo razvidno, da se nanašajo na sofinanciran program oziroma projekt. Ministrstvo tudi ni jasno določilo, katere dokumente pričakuje od izvajalcev v okviru obračunske dokumentacije in ali morajo izvajalci predložiti tudi potrdila o plačilih računov, kar bi bilo nujno za zagotavljanje namenskosti in upravičenosti porabe javnih sredstev.
Računsko sodišče je ugotovilo, da se pri spremljanju ministrstvo ni osredotočilo na izvajanje posameznega javnega razpisa, ampak na izvajanje posamezne pogodbe o sofinanciranju. Vsebinsko realizacijo ministrstvo namreč v določeni meri spremlja samo na ravni posamezne pogodbe o sofinanciranju, pri čemer obstajajo pomanjkljivosti. Ministrstvo je od izvajalcev pridobivalo več podatkov, ki so povezani z ugotavljanjem dostopnosti programov in projektov javnosti, vendar pa teh podatkov ni analiziralo z namenom ocenjevanja doseganja cilja javnega razpisa. V kolikor ministrstvo ne spremlja doseganja cilja javnega razpisa in pri tem ne ugotavlja, ali se je z izvedbo javnega razpisa in dodeljenimi sredstvi dostopnost do kakovostnih javnih kulturnih dobrin dejansko povečala in v kolikšni meri, ne more zadostno utemeljiti upravičenosti sofinanciranja tovrstnih programov in projektov.
Računsko sodišče je od ministrstva zahtevalo predložitev odzivnega poročila in mu podalo več priporočil za zagotavljanje doseganja ciljev javnih razpisov za izbor večletnih kulturnih projektov in javnih kulturnih programov na področju umetnosti.

